PRIJEDLOG

Na temelju članka 49. stavka 4, članka 51. stavka 5 i članka 62. stavka 5 Zakona o zaštiti životinja (Narodne novine 102/17) i ) i članka 36. Statuta Grada Novske (“Službeni vjesnik” Grada Novske, broj 24/09, 47/10, 29/11, 3/13, 8/13, 39/14, 4/18, 15/18-ispravak), Gradsko vijeće Grada Novske na …………… sjednici održanoj ……………..godine donosi

**ODLUKU**

**o uvjetima i načinu držanja kućnih ljubimaca i načinu postupanja**

**s napuštenim i izgubljenim životinjama i divljim životinjama**

**I. OPĆE ODREDBE**

Članak 1.

Ovom se Odlukom propisuju uvjeti i način držanja kućnih ljubimaca, način postupanja s napuštenim i izgubljenim životinjama, te način postupanja s divljim životinjama pronađenim izvan prirodnog staništa na području Grada Novske.

Članak 2.

Pojedini pojmovi u ovoj odluci imaju sljedeće značenje:

* životinje su sve životinje kralježnjaci osim divljači kojom se gospodari sukladno propisima o lovstvu,
* kućni ljubimci su životinje koje čovjek drži zbog društva, zaštite i pomoći ili zbog zanimanja za te životinje,
* domaće životinje su životinje koje je čovjek pripitomio i udomaćio i koje uzgaja radi proizvodnje hrane, hrane za životinje i nusproizvoda životinjskog podrijetla koji nisu za prehranu ljudi, te u druge gospodarske svrhe,
* radne životinje su psi koji služe kao tjelesni čuvari i čuvari imovine, psi vodiči slijepih i oni koji služe za pomoć, psi tragači i psi koji služe obavljanju drugih poslova, kopitari i druge životinje kojima se čovjek služi za obavljanje drugih poslova, osim proizvodnje,
* napuštena životinja je životinja koju je vlasnik svjesno napustio, kao i životinja koju je napustio zbog više sile kao što su bolest, smrt ili gubitak slobode te životinja koje se vlasnik svjesno odrekao,
* izgubljena životinja je životinja koja je odlutala od vlasnika i on je traži,
* divlje životinje su sve životinje, osim domaćih životinja, kućnih ljubimaca, službenih životinja, radnih životinja,
* prirodno stanište divljih životinja je stanište u slobodnoj prirodi u kojem obitavaju divlje životinje,
* posjednik kućnog ljubimca (u daljnjem tekstu: posjednik) je svaka pravna ili fizička osoba koja je kao vlasnik, korisnik ili skrbnik stalno ili privremeno odgovorna za zdravlje i dobrobit kućnog ljubimca,
* prijevoz je premještanje životinja prijevoznim sredstvom u nekomercijalne svrhe, uključujući postupke pri polasku i dolasku na krajnje odredište,
* sklonište za životinje je objekt u kojem se smještaju i zbrinjavaju napuštene i izgubljene životinje i gdje im se osigurava potrebna skrb i pomoć,
* nastambe su zatvorene ili poluotvorene prostorije namijenjene smještanju životinja,
* javne površine su površine u općoj uporabi koje uključuju javnoprometne površine (trgovi, mostovi, podvožnjaci, nadvožnjaci, pješački prolazi, pješačke zone, pješačke staze, tuneli, parkirališta,

nogostupi, biciklističke staze, stajališta javnoga prometa, javna stubišta i slične površine), javne zelene površine (travnjaci, staze, zemljišni pojas uz javnoprometne površine na kojem je zasađeno zelenilo, zeleni otoci, kazete, zelene površine uz objekte javne namjene, odmorišta i staze koje su sastavni dijelovi zelenih površina) te ostale površine (površine uz sportske objekte, rekreacijske objekte i slično, objekte koji su namijenjeni za javne priredbe, sajmišta, kolodvore i slične prostore).

**II. UVJETI I NAČIN DRŽANJA KUĆNIH LJUBIMACA**

Članak 3.

Posjednik je dužan osigurati kućnom ljubimcu uvjete držanja u skladu s njegovim potrebama sukladno propisima o zaštiti životinja i ovoj odluci.

U slučaju sumnje ili spora da li posjednik drži pojedinu životinjsku vrstu kao kućnog ljubimca ili kao domaću ili radnu životinju stručno mišljenje o istome daje nadležno upravno tijelo Grada Novske.

Uvjete i način držanja opasnih pasa Pravilnikom propisuje ministar nadležan za poslove veterinarstva, a nadzor provode veterinarski inspektori sukladno propisima o veterinarstvu.

**Smještaj kućnih ljubimaca**

Članak 4.

Posjednik mora kućnom ljubimcu osigurati smještaj u skladu s njegovim potrebama, na adresi prebivališta ili boravišta posjednika, te je dužan osigurati provjeru stanja kućnog ljubimca najmanje jedanput dnevno, a po potrebi i češće.

Posjednik je dužan držati kućnog ljubimca na način koji onemogućava njegov bijeg iz prostorije, nastambe ili prostora u kojem je smješten.

Kućni ljubimac se može držati u stanu ili kući ako se na taj način mogu osigurati osnovne potrebe životinjske vrste koja se drži kao kućni ljubimac.

Ako posjednik kao kućnog ljubimca drži životinjsku vrstu kojoj se ne mogu osigurati osnovne potrebe životinjske vrste u stanu ili kući, dužan joj je osigurati nastambu u dvorištu primjerene veličine, od materijala koji ne smiju biti opasni za kućnog ljubimca i djelovati štetno na njihovo zdravlje, te koji se lako čiste, peru, a po potrebi i dezinficiraju, a nastambe moraju biti izvedene tako da nemaju oštrih kutova, rubova ili dijelova na kojima bi se kućni ljubimci mogli ozlijediti.

Posjednik kućnog ljubimca iz stavka 4. ovog članka dužan je kućnom ljubimcu osigurati uz nastambu i ograđeni otvoreni prostor za kretanje kućnog ljubimca, zaštićen od vremenskih neprilika i drugih nepovoljnih uvjeta za obitavanje.

Članak 5.

Držanje kućnih ljubimaca u zgradama, zajedničkim prostorijama zgrada i dvorištima zgrada, kretanje kućnih ljubimaca zajedničkim dijelovima zgrada i dvorištima zgrada, te čišćenje tih prostorija i prostora od onečišćenja koje napravi kućni ljubimac zajednički utvrđuju suvlasnici zgrade Odlukom o kućnom redu.

Upravitelj zgrade dužan je na zahtjev komunalnog redarstva prikupiti podatke i dostaviti komunalnom redarstvu popis s brojem i spolom pasa i mačaka za svaku stambenu jedinicu kojom upravlja.

Protiv suvlasnika koji se ne pridržava odredbi Odluke o kućnom redu ostali suvlasnici imaju pravo pokrenuti postupak pred nadležnim sudom.

Posjednik kućnog ljubimca dužan je osigurati držanje kućnog ljubimca u obiteljskoj kući i okućnici obiteljske kuće na način na koji se, sukladno propisima o vlasništvu, poštuju prava vlasnika susjednih nekretnina.

Protiv vlasnika susjednih nekretnina koji se ne pridržavaju propisa o vlasništvu, ostali vlasnici susjednih nekretnina imaju pravo pokrenuti postupak pred nadležnim sudom.

**Ishrana kućnih ljubimaca**

Članak 6.

Posjednik je dužan osigurati kućnom ljubimcu redovitu ishranu koja je po vrsti, kakvoći i količini u skladu s vrstom, dobi i fiziološkim potrebama kućnog ljubimca.

Posjednik je dužan osigurati kućnom ljubimcu pristup dovoljnim količinama vode za piće odgovarajuće kakvoće u skladu s njihovim potrebama.

Prostorije u kojima se životinja hrani i napaja kao i opremu za hranjenje i napajanje potrebno je održavati čistima, a oprema za napajanje i hranjenje mora biti izvedena tako da životinje mogu uzimati hranu i vodu na način primjeren njihovoj vrsti, stanju i dobi.

**Kretanje kućnih ljubimaca**

Članak 7.

Posjednik je dužan osigurati nesmetano kretanje kućnog ljubimca u skladu s potrebama i s obzirom na životinjsku vrstu, te na način koji ne ugrožava zdravlje i sigurnost ljudi i životinja.

Članak 8.

Kućni ljubimci mogu se kretati javnim površinama pod nadzorom posjednika, na povodcu ili uz primjenu druge opreme koja onemogućava nekontrolirano kretanje kućnih ljubimaca javnim površinama.

Članak 9.

Zabranjeno je kretanje kućnih ljubimaca na dječjim igralištima, dvorištima škola i vrtića, uređenim kupalištima, cvjetnjacima, sportskim i rekreacijskim terenima, spomen-parkovima, spomen-obilježjima i površinama obilježenima znakom zabrane.

Kretanje kućnih ljubimaca na grobljima i tržnicama uređuje se posebnim propisima.

Članak 10.

Posjednik kućnog ljubimca dužan je odmah ukloniti fekalije kojima njegov kućni ljubimac onečisti javne površine.

Članak 11.

U objektima javne namjene kućni ljubimci mogu se kretati na način i pod uvjetima koje odredi vlasnik, korisnik, odnosno upravitelj prostora.

Nadzor nad kretanjem kućnih ljubimaca u objektima iz stavka 1. ovog članka osigurava vlasnik, korisnik, odnosno upravitelj prostora.

Članak 12.

Kućne ljubimce može se uvoditi u sredstvo javnoga gradskog prijevoza uz poštovanje odredbi općih uvjeta prijevoza propisanih od trgovačkog društva koje obavlja usluge javnog gradskog prijevoza.

**Kontrola razmnožavanja pasa i mačaka**

Članak 13.

Na području Grada Novska propisuje se trajna sterilizacija kao obvezan način kontrole razmnožavanja pasa i mačaka osim u slučajevima:

* ako je posjednik psa ili mačke uzgajivač kućnih ljubimaca namijenjenih prodaji koji ima rješenje o registraciji uzgoja nadležnog tijela,
* ako je posjednik psa ili mačke držatelj kućnih ljubimaca koji nisu namijenjeni prodaji koji se prijavio radi evidentiranja nadležnom upravnom tijelu Grada Novske.

**Držanje i kretanje pasa**

Članak 14.

Pas se ne smije držati tako da je trajno vezan, a povremeno se može vezati samo ako ne postoji mogućnost smještanja u ograđeni prostor za pse.

Ako se pas mora povremeno vezati, pas dužine do jednog metra ne smije se vezati na dužinu kraću od 3 m, a pas dužine veće od jednog metra ne smije se vezati na dužinu kraću od trostruke dužine psa mjereno od vrška repa do vrha njuške.

Psa se ne smije trajno smještati u ograđenom prostoru, a povremeno se može smještati u ograđeni prostor kojem je natkriveno najmanje 1/3 površine i površina kojeg minimalno iznosi:

* najmanje 2m2 po psu mase do 20 kg,
* najmanje 4 m2 po psu mase iznad 20 kg.

Ako se pas trajno smješta u dvorištu, vrtu ili drugom ograđenom otvorenom prostoru, psu se mora osigurati kućica koja mora biti primjerena veličini psa tako da pas u njoj može ležati, stajati uspravno, okrenuti se i njegovati te u njoj mora biti zaštićen od nepovoljnih vremenskih utjecaja, a otvori na kućici moraju biti dovoljno veliki da pas može nesmetano prolaziti, te pozicionirani na način da su zaštićeni od vremenskih neprilika.

Članak 15.

Pas se mora držati u dvorištu, vrtu, odnosno drugom ograđenom prostoru, na način koji će spriječiti psa da izađe na javne površine bez povodca i nadzora.

Posjednik koji drži psa na način utvrđen u stavku 1. ovog članka mora na vidljivom mjestu, staviti oznaku koja upozorava na psa, te mora imati ispravno zvono na ulaznim dvorišnim ili vrtnim vratima.

Članak 16.

Psa se smije izvoditi na javne površine gdje je to ovom Odlukom dopušteno samo ako je na povodcu i pod nadzorom posjednika.

Opasnog psa se smije izvoditi na javne površine na povodcu, sa brnjicom, uz nadzor vlasnika.

Pri sumnji da je na javne površine izveden opasan pas, komunalni redar je ovlašten zatražiti na uvid od posjednika potvrdu kojom se potvrđuje da su nad psom provedene sve mjere propisane Pravilnikom o opasnim psima (NN 117/08). Ukoliko posjednik ne pokaže potrebnu dokumentaciju, komunalni redar obavještava nadležnu veterinarsku inspekciju radi daljnjeg postupanja.

Članak 17.

Iznimno od članka 16. ove Odluke, na javnim površinama psi se mogu kretati bez povodca, uz nadzor posjednika, a opasni psi bez povodca, sa brnjicom, uz nadzor vlasnika, u ograđenim i uređenim parkovima za pse i izvan naseljenih područja.

**III. NAČIN POSTUPANJA S NAPUŠTENIM I IZGUBLJENIM ŽIVOTINJAMA**

Članak 18.

Skupljanje, prevoženje i smještaj napuštenih i izgubljenih životinja, životinja koje se kreću javnom površinom bez nadzora posjednika i privremeno oduzetih životinja, osigurava sklonište za životinje (u daljnjem tekstu: sklonište) s kojim Grad Novska ima sklopljen ugovor za obavljanje usluga skloništa, sukladno propisima o zaštiti životinja i veterinarstvu, te uz primjenu odgovarajuće opreme.

Članak 19.

Vlasnik kućnog ljubimca mora u što kraćem roku, a najkasnije u roku od tri dana od dana gubitka kućnog ljubimca prijaviti njegov nestanak skloništu, a u roku od 14 dana od dana gubitka psa veterinarskoj organizaciji ili ambulanti veterinarske prakse koja je ovlaštena za vođenje Upisnika kućnih ljubimaca.

Nalaznik napuštene ili izgubljene životinje mora u što kraćem roku, a najkasnije u roku od tri dana od nalaska životinje obavijestiti sklonište, osim ako je životinju u tom roku vratio vlasniku.

Sklonište je dužno u što kraćem roku, a najkasnije u roku do 3 dana od dana nalaska životinje, osigurati smještaj napuštene ili izgubljene životinje.

Sklonište nakon zaprimanja podataka o napuštenim i izgubljenim životinjama te podatke evidentira u jedinstveni informacijski centar i javno objavljuje na web stranici skloništa.

Nalaznik napuštene ili izgubljene životinje dužan je pružiti životinji odgovarajuću skrb dok je životinja privremeno smještena kod njega.

Ako se vlasnik životinje utvrdi, životinja se odmah vraća vlasniku.

Članak 20.

Svatko tko ozlijedi životinju mora joj pružiti potrebnu pomoć, a ako to nije u mogućnosti sam učiniti, mora joj osigurati pružanje pomoći.

Ako nije moguće utvrditi tko je ozlijedio životinju sklonište mora organizirati pružanje potrebne pomoći ozlijeđenim životinjama.

Nalaznik ozlijeđene životinje mora odmah obavijestiti sklonište o nalasku radi osiguranja potrebne veterinarske skrbi.

Ukoliko se utvrdi vlasnik ozlijeđene životinje, životinja se nakon pružanja veterinarske skrbi vraća vlasniku, a troškove skrbi snosi vlasnik.

Ukoliko se ne utvrdi vlasnik životinje, životinja se nakon pružanja veterinarske skrbi smješta u prostoru skloništa, a troškovi skrbi podmiruju se iz proračuna Grada Novske.

Članak 21.

U sklonište se smještaju životinje do udomljenja ili vraćanja posjedniku, sukladno propisima o zaštiti životinja i veterinarstvu i to:

* izgubljene životinje do vraćanja posjedniku,
* napuštene životinje kojima se ne može utvrditi posjednik,
* životinje koje se kreću javnim površinama bez nadzora posjednika do vraćanja posjedniku,
* privremeno oduzete životinje.

Troškove hvatanja, smještanja, skrbi, sterilizacije, označavanja i veterinarske zaštite životinja iz stavka 1. alineja 1., 3. i 4. ovoga članka snosi posjednik životinje, a troškovi hvatanja i smještanja životinja iz stavka 1. alineje 2. ovoga članka podmiruju se iz proračuna Grada Novske, osim ako se posjednik naknadno ne utvrdi.

Visinu naknade za smještanje životinja u skloništu koju snosi posjednik životinje utvrđuje sklonište.

Članak 22.

Posjednik napuštene i izgubljene životinje dužan je nadoknaditi štetu koju počini životinja od trenutka nestanka ili napuštanja do trenutka njezina vraćanja posjedniku ili smještanja u sklonište, odnosno do odjave iz Upisnika kućnih ljubimaca ako se radi o kućnim ljubimcima psu ili mački.

**IV. NAČIN POSTUPANJA S DIVLJIM ŽIVOTINJAMA NAĐENIM IZVAN PRIRODNOG STANIŠTA**

Članak 23.

Divlje životinje koje su pronađene na području Grada Novske izvan prirodnog staništa sklonište skuplja i vraća u prirodno stanište ako je to moguće.

Ako divlju životinju nije moguće vratiti u prirodno stanište životinja, sklonište je prvo nudi najbližem lovoovlašteniku u skladu s posebnim propisima o lovstvu, a ako je najbliži lovoovlaštenik ne može prihvatiti smješta se u zoološki vrt ako je to moguće.

Ako se divlja životinja ne može vratiti u prirodno stanište ili lovište niti smjestiti u sklonište ili zoološki vrt životinja se može usmrtiti.

Divlje životinje koje su navedene kao divljač, a obitavaju na površinama izvan lovišta Grada Novske štite se sukladno propisima o lovstvu.

**V. NADZOR**

Članak 24.

Nadzor nad provedbom ove Odluke provodi komunalno redarstvo Grada Novske, osim članka 19. i 20. stavka 1 nad kojim nadzor provodi veterinarska inspekcija sukladno propisima o zaštiti životinja.

Nadzor se obavlja na temelju procjene rizika, nasumičnim odabirom mjesta nadzora ili po saznanju o postupanju protivno odredbama ove Odluke.

Policija, prema svojim ovlastima, pruža pomoć ovlaštenom podnositelju zahtjeva – komunalnom redaru ako se prilikom provođenja nadzora ili izvršenja rješenja opravdano očekuje pružanje otpora, sukladno posebnim propisima.

Članak25.

U provedbi nadzora komunalni redar je ovlašten:

* pregledati isprave na temelju kojih se može utvrditi identitet posjednika i drugih osoba nazočnih nadzoru,
* ući u prostore/prostorije u kojima se drže kućni ljubimci,
* uzimati izjave posjednika i drugih osoba,
* zatražiti od stranke podatke i dokumentaciju,
* prikupljati dokaze na vizualni i drugi odgovarajući način,
* očitati mikročip,
* rješenjem narediti pravnim osobama, fizičkim osobama obrtnicima i fizičkim osobama radnje u svrhu pridržavanja odredbi ove Odluke,
* naplatiti novčanu kaznu na mjestu počinjenja prekršaja,
* izdati obavezni prekršajni nalog,
* podnositi kaznenu prijavu ili optužni prijedlog,
* obavljati druge radnje u skladu sa svrhom nadzora.

Nadzor provedbe obveznog mikročipiranja pasa određenog propisom o veterinarstvu, kod posjednika pasa čiji psi nisu upisani u Upisnik kućnih ljubimaca provode komunalni redari u skladu sa stavkom 1. alinejom 6. ovog članka.

Članak 26.

Ako u provedbi nadzora uvjeta i načina držanja kućnih ljubimaca komunalni redar opazi da se životinja nalazi u stanju na temelju kojega se može zaključiti da životinja trpi bol, patnju ili veliki strah, da je životinja ozlijeđena ili da bi nastavak njezina života u istim uvjetima bio povezan s neotklonjivom boli, patnjom ili velikim strahom, odnosno ako opazi da posjednik životinju drži u neprimjerenim uvjetima ili da drži životinju opasnu za okolinu, dužan je odmah o tome obavijestiti veterinarskog inspektora koji će odlučiti o privremenom oduzimanju životinje te poduzimanju drugih mjera za koje je ovlašten.

Ako komunalni redar u provedbi nadzora sazna za činjenice i okolnosti po kojima je ovlašten postupati veterinarski inspektor sukladno propisima o zaštiti životinja, dužan je o tome odmah obavijestiti veterinarskog inspektora, a osobito ako:

1. posjednik nije označio mikročipom psa u roku predviđenom Zakonom o veterinarstvu odnosno redovito cijepio protiv bjesnoće, te dao na uvid dokumentaciju kojom može to potvrditi (putovnicu kućnog ljubimca),
2. posjednik kućnom ljubimcu daje hranu koja mu uzrokuje ili može uzrokovati bolest, bol, patnju, ozljede, strah ili smrt te kada utvrdi da bi zbog lošeg gojnog stanja kućnog ljubimca bila nužna intervencija veterinarske inspekcije,
3. posjednik drži više od 9 životinja starijih od 6 mjeseci, a koje mu sklonište nije dalo na skrb, niti sa skloništem ima ugovor o zbrinjavanju tih životinja, odnosno ukoliko ima više od 20 životinja starijih od 6 mjeseci u svrhu udomljavanja, a nema rješenje veterinarske inspekcije kojim je odobreno držanje životinja i potvrđeno da su zadovoljeni svi uvjeti propisani važećim propisima,
4. posjednik nije ispunio uvjete propisane pravilnikom o opasnim psima, a drži opasnog psa,
5. posjednik nije pravodobno zatražio veterinarsku pomoć i osigurao zbrinjavanje i odgovarajuću njegu bolesnog ili ozlijeđenog kućnog ljubimca,
6. uzgajivač ne pokaže na uvid potvrdu o zadovoljenim uvjetima od strane nadležnog ministarstva,
7. posjednik nije u roku od 3 dana prijavio nestanak kućnog ljubimca,
8. utvrdi osobne podatke posjednika koji je napustio kućnog ljubimca ili njegovu mladunčad,
9. posjednik životinju koristi za predstavljanje te u zabavne ili druge svrhe.

U svakoj situaciji koja zahtijeva pružanje veterinarske pomoći, zbrinjavanje napuštene ili izgubljene životinje, pronalazak posjednika životinje te bilo kakvo drugo neposredno postupanje s napuštenom ili izgubljenom životinjom komunalni redar odmah obavještava sklonište.

Članak 27.

Protiv rješenja komunalnog redara može se izjaviti žalba u roku od 15 dana od dana dostave rješenja, koja ne odgađa izvršenje rješenja.

O žalbi izjavljenoj protiv rješenja komunalnog redara iz stavka 1. ovoga članka odlučuje upravno tijelo Sisačko-moslavačke županije koje je nadležno za poslove komunalnog gospodarstva.

Članak 28.

Komunalni redar može naplaćivati novčanu kaznu na mjestu počinjenja prekršaja, bez prekršajnog naloga, uz izdavanje potvrde, sukladno zakonu i ovoj odluci.

Ako počinitelj prekršaja ne pristane platiti novčanu kaznu na mjestu počinjenja prekršaja, izdat će mu se obavezni prekršajni nalog, s uputom da novčanu kaznu mora platiti u roku od osam dana od dana uručenja, odnosno dostave prekršajnog naloga.

**VI. NOVČANE KAZNE**

Članak 29.

Novčanom kaznom u iznosu od 600,00 do 2.000,00 kuna kaznit će se za prekršaj fizička osoba posjednik kućnog ljubimca ako:

* ne osigura kućnom ljubimcu smještaj u skladu s njegovim potrebama (članak 4. Odluke),
* ne osigura kućnom ljubimcu ishranu u skladu s njegovim potrebama (članak 6. Odluke),
* ne osigura kućnom ljubimcu kretanje u skladu s njegovim potrebama (članak 7. Odluke),
* ne osigura kretanje kućnog ljubimca javnim površinama pod nadzorom, na povodcu ili uz primjenu druge opreme (članak 8. Odluke)
* izvede kućnog ljubimca na javne površine gdje je to zabranjeno (članak 9. Odluke),
* odmah ne ukloni fekalije kojima njegov kućni ljubimac onečisti javne površine (članak 10. Odluke),
* nije prijavio držanje pasa ili mačaka koji nisu namijenjeni prodaji nadležnom upravnom tijelu Grada Novske (članak 13. stavak 1 alineja 2. Odluke),
* drži psa na lancu, u ograđenom prostoru ili otvorenom prostoru protivno članku 14. Odluke,
* drži psa u dvorištu, vrtu, odnosno na drugom ograđenom prostoru, protivno članku 15. Odluke,
* izvede psa na javne površine bez povodca i nadzora (članak 16. stavak 1. Odluke).

Novčanom kaznom od 1.000,00 do 5.000,00 kuna kaznit će se za prekršaj iz stavka 1. ovog članka fizička osoba obrtnik i osoba koja obavlja drugu samostalnu djelatnost, a koji je počinila u vezi obavljanja njezina obrta ili druge samostalne djelatnosti.

Novčanom kaznom od 2.000,00 do 10.000,00 kuna kaznit će se za prekršaj iz stavka 1. ovog članka pravna osoba.

Novčanom kaznom u iznosu od 600,00 do 2.000,00 kuna kaznit će se za prekršaj odgovorna osoba u pravnoj osobi za prekršaj iz stavka 1. ovog članka.

Članak 30.

Novčanom kaznom u iznosu od 1.000,00 do 5.000,00 kuna kaznit će se za prekršaj pravna osoba ako:

* ne dostavi popis komunalnom redarstvu (članak 5. stavak 2 Odluke)
* ne osigura skupljanje, prevoženje i smještaj napuštenih i izgubljenih životinja, životinja koje se kreću javnom površinom bez nadzora posjednika i privremeno oduzetih životinja (članak 18. Odluke),
* ne pruži potrebnu pomoć ozlijeđenoj životinji kada nije moguće utvrditi tko je ozlijedio životinju (članak 20. stavak 2 Odluke),
* ne osigura skupljanje i smještanje divljih životinja pronađenih na području Grada Siska izvan prirodnog staništa (članak 23. Odluke).

Novčanom kaznom u iznosu od 600,00 do 2.000,00 kuna kaznit će se za prekršaj odgovorna osoba u pravnoj osobi za prekršaj iz stavka 1. ovog članka.

**SISAČKO-MOSLAVAČKA ŽUPANIJA**

**GRAD NOVSKA**

**GRADSKO VIJEĆE**

 **PREDSJEDNIK**

 **Ivica Vulić**

GRAD NOVSKA objavljuje početak savjetovanja sa zainteresiranom javnošću za

**NACRT PRIJEDLOGA ODLUKE**

**o uvjetima i načinu držanja kućnih ljubimaca i načinu postupanja**

**s napuštenim i izgubljenim životinjama i divljim životinjama**

**PREDLAGATEL**J: Gradonačelnik

**PRAVNA OSNOVA:**

- 49. stavak 4, članak 51. stavak 5 i članak 62. stavak 5 Zakona o zaštiti životinja (Narodne novine 102/17)

- članak 36. Statuta Grada Novske (“Službeni vjesnik” Grada Novske, broj 24/09, 47/10, 29/11, 3/13, 8/13, 39/14, 4/18, 15/18-ispravak).

**OBRAZLOŽENJE:**

Članak 49. stavak 4. Zakona o zaštiti životinja propisuje način postupanja s divljim životinjama pronađenim izvan prirodnog staništa iz ovoga članka propisuju općim aktima predstavnička tijela jedinica lokalne samouprave.

Članak 51. stavak 5. Zakona o zaštiti životinja propisuje da se Uvjeti i način držanja kućnih ljubimaca propisuju općim aktima predstavnička tijela jedinica lokalne samouprave.

Članak 62. stavak 5. Zakona o zaštiti životinja propisuje da način postupanja s napuštenim ili izgubljenim životinjama propisuju općim aktima predstavnička tijela jedinica lokalne samouprave.

Ovom se odlukom propisuju uvjeti i način držanja kućnih ljubimaca, način postupanja s napuštenim i izgubljenim životinjama, kontrola razmnožavanja pasa i mačaka te način postupanja s divljim životinjama pronađenim izvan prirodnog staništa na području Grada Novske.

**SAVJETOVANJE S JAVNOŠĆU PROVODI SE U RAZDOBLJU: OD 25. VELJAČE 2020. GODINE DO 26. OŽUJKA 2020. GODINE**